
1. Consideraţii generale

Strategia de la Lisabona, adoptată de Consiliul European din martie 2000, vizează transformarea Uniunii în “economia, bazată pe cunoaştere, cea mai competitivă şi cea mai dinamică din lume, capabilă de o creştere economică durabilă, însoţită de o îmbunătăţire din punct de vedere calitativ şi cantitativ a ocupării forţei de muncă, de o mai mare coeziune socială şi de o sporită protecţie a mediului înconjurător”, în perspectiva anului 2010.

În anul 2004, Comisia Europeană a hotărât realizarea unei evaluări – la jumătatea intervalului – a Strategiei de la Lisabona. Fostul prim-ministru olandez Wim Kok a fost desemnat de Consiliul European din martie 2004 să supervizeze activitatea de evaluare a grupului de experţi la nivel înalt. Raportul, cunoscut sub numele de Raportul Kok, a fost prezentat în cadrul Consiliului European din noiembrie 2004. Acest Raport reprezintă o analiză aprofundată a factorilor care explică progresele lente înregistrate în cadrul Strategiei de la Lisabona. Aspectele pozitive, remarcate de experţi, sunt în domeniul ocupării forţei de muncă (nivelul global al ocupării forţei de muncă a crescut de la 62,5% în 1999, la 64,3% în 2003), în timp ce ocuparea forţei de muncă feminine a sporit semnificativ în aceeaşi perioadă. Raportul scoate însă în evidenţă faptul că procesul de creare netă de noi locuri de muncă a cunoscut o stagnare în anul 2001, periclitând atingerea obiectivului de 70% în ceea ce priveşte crearea de noi locuri de muncă în perspectiva anului 2010. În Raport sunt evidenţiate provocările externe reprezentate de creşterile economiei americane, respectiv asiatice, dar şi problemele de ordin demografic, legate de fenomenul de îmbătrânire a populaţiei europene şi provocările apărute ca urmare a extinderii.

Experţii grupului condus de Wim Kok apreciază, totuşi, că numărul domeniilor vizate de Strategia de la Lisabona este prea mare, afectând capacitatea de percepţie din partea publicului. Un program de reforme atât de ambiţios şi de vast necesită explicaţii detaliate. Raportul încurajează statele membre să-şi însuşească Agenda de la Lisabona, Comisiei Europene revenindu-i sarcina de a identifica statele cu rezultate nesatisfăcătoare.

Pe 2 februarie 2005, Comisia Europeană a prezentat o serie de propuneri în vederea revizuirii şi relansării Strategiei de la Lisabona, după parcurgerea primei jumătăţi a intervalului avut în vedere la elaborarea acesteia, propunerile reprezentând o reală “reînnoire” economică, socială şi a abordării problemelor de mediu în Europa.

Propunerile formulate de Comisia Europeană pentru relansarea Strategiei de la Lisabona se bazează, în principal, pe Raportul Kok. Dintre direcţiile avute în vedere, pot fi menţionate:
· o refocalizare pe “priorităţi riguros definite” – Comisia Europeană sugerează că principalele eforturi ale Uniunii trebuie îndreptate spre realizarea obiectivelor de creştere economică şi de creare de noi locuri de muncă, această orientare trebuind să aibă la bază un plan comun de acţiune la nivel european, precum şi un ansamblu de planuri naţionale, la nivelul fiecărui stat membru;

· mobilizarea unui larg sprijin pentru programele de reformă – statele membre, partenerii sociali, cetăţenii obişnuiţi trebuie să-şi “însuşească” reformele necesare, Strategia de la Lisabona “trebuind să facă parte din dezbaterea politică la nivel naţional”;

· simplificarea generală a strategiei şi punerea în practică a procedurilor simplificate de întocmire a rapoartelor – pentru înlocuirea multitudinii de rapoarte, Comisia Europeană a propus elaborarea unui singur raport la nivelul Uniunii şi a unui raport unic pentru statele membre.

2. Preocupări europene privind relansarea Strategiei de la Lisabona

Necesitatea unei acţiuni imediate şi concertate la nivel european în vederea relansării Strategiei de la Lisabona a fost confirmată de Raportul Kok. Analizând tendinţele actuale, creşterea potenţială a economiei europene se va reduce la jumătate în cursul deceniilor următoare, ajungând la puţin peste valoarea de 1% pe an.

Productivitatea concurenţilor pe plan mondial ai Europei a crescut mult mai rapid decât la nivel comunitar şi datorită investiţiilor mai substanţiale în cercetare şi dezvoltare. În Comunicarea către Consiliul European de primăvară
, dedicată relansării Strategiei de la Lisabona, se subliniază necesitatea înfiinţării structurilor necesare unei mai eficiente “anticipări şi gestionări a schimbării” în cadrul economiilor şi societăţilor europene. Trebuie acţionat şi în sensul conturării unei concepţii asupra societăţii care să permită integrarea într-o viziune unitară a populaţiei de vârstă mai înaintată, cu tânăra generaţie, în special din perspectiva diversificării mâinii de lucru, un domeniu în care dinamica actuală riscă să compromită creşterea economică pe termen lung şi coeziunea socială.

Consiliul European a propus o serie de obiective strategice pentru Uniune: “relansarea creşterii economice este vitală pentru prosperitate, ea putând asigura folosirea optimă a forţei de muncă şi constituind baza justiţiei sociale într-o societate în care fiecare îşi are propria sa şansă”.

Obiectivele din domeniul social şi cele legate de protecţia mediului înconjurător presupun funcţionarea unei economii dinamice. De aceea, se impune revigorarea Strategiei de la Lisabona, cu accent pe creşterea economică şi pe crearea de noi locuri de muncă. 

Importanţa acordată creşterii economice şi creării de noi locuri de muncă trebuie să fie echilibrată de promovarea obiectivelor sociale şi de mediu. Strategia de la Lisabona este o componentă esenţială a obiectivului global de dezvoltare durabilă. Această strategie, împreună cu strategia de dezvoltare durabilă se completează reciproc, deşi utilizează instrumente deosebite şi produc rezultate în cadre temporale diferite.

Comisia Europeană este preocupată şi de modernizarea şi promovarea modelului social european.

Analiza îndeplinirii obiectivelor Strategiei de la Lisabona – după trecerea primei jumătăţi a intervalului avut în vedere – permite evidenţierea modului în care trebuie acţionat pentru a face faţă acestor provocări legate de creşterea economică şi de crearea de noi locuri de muncă. Această analiză a permis lansarea ideii de parteneriat pentru creştere economică şi creare de noi locuri de muncă, dublat de un program comunitar de acţiune în favoarea Strategiei de la Lisabona şi de programe naţionale, care presupun angajamente ferme.

Analiza se bazează pe trei elemente principale:
1. acţiunile la nivel european trebuie să fie orientate spre ţinte precise – trebuie urmărită aplicarea politicilor care au un impact mai pronunţat;

2. trebuie realizată o mobilizare eficientă în favoarea schimbării – toate părţile interesate trebuie să-şi însuşească obiectivele Strategiei de la Lisabona pentru a transpune în practică priorităţile strategice;

3. trebuie simplificată şi raţionalizată Strategia de la Lisabona – aceasta presupune stabilirea responsabilităţilor, simplificarea procedurii de elaborare a rapoartelor şi susţinerea aplicării strategiei prin programe de acţiune la nivel comunitar şi naţional. După cum apreciază analiştii, ar fi util un ansamblu integrat de “linii directoare” care să încadreze acţiunea statelor membre, bazându-se pe un singur raport la nivel comunitar şi unul la nivel naţional – în care să fie cuprinse progresele înregistrate.
Intenţiile de schimbare trebuie să fie parte a unui program mai amplu de schimbare şi trebuie să se bazeze pe asigurarea resurselor necesare, atât la nivel comunitar, cât şi naţional.

Pentru susţinerea creşterii economice şi crearea de noi locuri de muncă este necesar un cadru macroeconomic sănătos. La nivel european, dezbaterea privind viitorul cadru financiar pentru Uniune, aplicabil în perspectiva anului 2013, trebuie să reflecte obiectivele stabilite în cadrul Strategiei de la Lisabona şi să asigure sprijinirea priorităţilor în cadrul bugetului comunitar.

La nivelul Uniunii, Comisia Europeană trebuie să aibă rolul de a promova iniţiativele şi a asigura transpunerea în practică a politicilor. Pe de altă parte, statele membre trebuie să implementeze reformele convenite la Lisabona. Acţiunea lor trebuie să se sprijine pe programe naţionale şi pe Strategia de la Lisabona.

2.1.  Programul reînnoit de acţiune

Programul, prezentat în februarie 2005, cuprinde o serie de acţiuni la nivel european şi naţional, menite să contribuie la relansarea strategiei.

Dintre aspectele vizate de aceste acţiuni, pot fi menţionate:
1. Crearea unui cadru mai atrăgător pentru investitori şi pentru lucrători
a) Dezvoltarea şi perfecţionarea pieţei interne:

· presupune o mai bună aplicare a legislaţiei comunitare de către statele membre (pieţe importante precum cea a telecomunicaţiilor, a energiei, a transporturilor nu se caracterizează încă printr-o deschidere de facto)

· trebuie realizate reforme pe pieţele de servicii financiare şi pe piaţa serviciilor în general, o gamă comună de reglementări pentru impozitarea societăţilor, precum şi brevetul comunitar

b) Îmbunătăţirea reglementărilor comunitare şi naţionale

· Comisia Europeană va lansa o nouă iniţiativă de reformă a reglementărilor

c) Asigurarea unor pieţe deschise şi competitive în Europa şi în lume

· regulile de concurenţă trebuie aplicate în mod preventiv, pentru a contribui la întărirea încrederii consumatorilor. Se vor realiza analize sectoriale ale obstacolelor în calea concurenţei (de exemplu, în sectorul energetic, al telecomunicaţiilor şi serviciilor financiare)

d) Extinderea şi îmbunătăţirea infrastructurilor europene
· întreprinderile europene au nevoie de pieţe mondiale deschise. Uniunea va solicita transpunerea în practică a celor stabilite în cadrul Rundei de dezvoltare de la Doha
.

2. Cunoaşterea şi inovarea ca factori de creştere economică
a) Sporirea şi îmbunătăţirea investiţiilor în cercetare şi dezvoltare
· sectorul public şi cel privat trebuie să investească mai mult în cercetare şi dezvoltare. În cursul lunii aprilie, va fi prezentat un nou program menit să stimuleze competitivitatea şi inovaţia

· răspândirea cunoştinţelor prin intermediul sistemelor educaţionale de calitate este de natură să garanteze competitivitatea pe termen lung. UE trebuie să creeze condiţiile ca învăţământul superior european, prin crearea spaţiului european al învăţământului superior, să rivalizeze cu cel mondial
b) Facilitarea inovaţiei, adoptarea ICT şi utilizarea durabilă a resurselor
· Comisia Europeană va propune înfiinţarea unui Institut european pentru tehnologie
· Comisia va susţine funcţionarea unor poluri de inovare pentru ca actorii regionali să poată reuni personalităţi ale lumii ştiinţifice şi mediului de afaceri, dar şi resursele financiare necesare transpunerii în practică a rezultatelor cercetării

· atât Comisia Europeană, cât şi statele membre trebuie să stimuleze eco-inovaţia pentru creşterea calităţii vieţii, pentru utilizarea raţională a resurselor şi pentru o mai bună eficienţă energetică
c) Contribuţia la crearea unei baze industriale europene solide
· vor fi facilitate parteneriatele cu industria prin intermediul iniţiativelor tehnologice europene. Primele iniţiative vor fi puse în practică în anul 2007

3. Crearea de noi locuri de muncă, mai multe şi de calitate superioară
a) Atragerea unui număr mai mare de persoane pe piaţa muncii şi promovarea sistemelor de protecţie socială
· partenerii sociali sunt chemaţi să elaboreze un program comun de acţiune cu privire la Strategia de la Lisabona, în care să se prezinte contribuţia lor la realizarea obiectivelor stabilite

· statele membre şi partenerii sociali sunt chemaţi să acţioneze mai hotărât pentru întărirea creării de noi locuri de muncă, aplicând polticile pro-active în domeniu

b) Îmbunătăţirea capacităţii de adaptare la schimbare a lucrătorilor, a întreprinderilor şi sporirea flexibilităţii pieţei muncii

· tinerii au un rol hotărâtor atât în ceea ce priveşte viitorul Europei, cât şi în realizarea Strategiei de la Lisabona
· statele membre şi partenerii sociali vor urmări îmbunătăţirea capacităţii de adaptare a lucrătorilor, cât şi sporirea flexibilităţii pieţei muncii

c) Investiţia în capitalul uman
· Europa trebuie să realizeze investiţii sporite în educaţie şi formare profesională. Se preconizează adoptarea, la nivel comunitar, a unui Program pentru educaţie şi formare profesională permanente

· este nevoie de o mână de lucru mai mobilă.

În anul 2005, Comisia Europeană va propune simplificarea, în continuare, a recunoaşterii mutuale a calificărilor profesionale.

2.2. Acţiuni menite să contribuie la creşterea economică şi crearea de noi locuri de muncă

În centrul parteneriatului propus se află Programul reînnoit de acţiune. Acest program stabileşte priorităţile de natură să ajute Uniunea şi statele membre să stimuleze productivitatea şi crearea de noi locuri de muncă. 
Prin Program se realizează focalizarea Strategiei de la Lisabona reînnoite, scoţând în evidenţă priorităţile şi răspunzând astfel criticilor conform cărora obiectivele de la Lisabona erau prea numeroase şi prea diverse. Programul face o netă separare între acţiunile care urmează a fi întreprinse la nivel european şi la nivelul statelor membre.

Transpunerea în practică a acţiunilor prevăzute în Program presupune, pe de o parte, strânsa cooperare a Comisiei Europene cu Parlamentul European şi Consiliul UE, dar şi cu Comitetul Economic şi Social, cu Comitetul Regiunilor şi cu  Banca Europeană de  Investiţii (BEI), 


iar pe de altă parte, la nivel naţional, Comisia Europeană va îndeplini rolul de a fixa repere, de a acorda ajutoare financiare, de a promova dialogul social şi a selecta experienţele pozitive. Neîmplinirile privind transpunerea în practică a Strategiei de la Lisabona s-au manifestat la nivelul rezultatelor concrete.

Obiectivul de a face din Europa un loc mai atrăgător pentru investitori şi lucrători are o deosebită importanţă pentru IMM-uri – prin care se asigură 2/3 din locurile de muncă.

Un obiectiv important este perfecţionarea pieţei unice, în special în domeniul serviciilor, al energiei, transporturilor şi serviciilor financiare. În prezent, sectorul serviciilor contribuie cu 70% la valoarea adăugată în UE. Liberalizarea pieţei serviciilor va stimula creşterea economică şi crearea de noi locuri de muncă. Se estimează o creştere de 600.000 de locuri de muncă, după liberalizarea pieţei serviciilor.

Analiştii apreciază că, deşi după Lisabona a fost elaborată o legislaţie cuprinzătoare la nivel comunitar, statele membre încă nu iau suficient în considerare interesele întreprinderilor şi ale cetăţenilor lor, întârziind transpunerea legislaţiei comunitare în legislaţie naţională.

Serviciile publice au un rol central pe o piaţă internă dinamică şi eficientă. În mai 2004, Comisia Europeană a publicat Cartea Albă, stabilind principiile de bază ale politicii europene în domeniul serviciilor de interes general
. În această Carte Albă sunt tratate şi probleme precum interfaţa dintre piaţa internă, concurenţă şi ajutoare de stat pe de o parte, şi libertatea de alegere a consumatorului, respectiv furnizorului pe de altă parte. Comisia Europeană va acorda o atenţie specială problemei serviciilor publice, încă din cursul anului 2005.

Statele membre trebuie să-şi adapteze reglementările interne necesităţilor unei pieţe europene. Trebuie asigurate şi întărite condiţiile favorabile pieţei (de exemplu, utilizarea serviciilor on-line de tipul e‑administraţie, lupta împotriva fraudei şi corupţiei). Şi în domeniul fiscal trebuie întreprinse acţiuni pentru a îmbunătăţi funcţionarea pieţei unice şi a reduce obstacolele ce stau în faţa întreprinzătorilor.

Până în prezent, abordarea privind transpunerea în practică a Strategiei de la Lisabona a înregistrat “un succes limitat”. Ansamblul strategiei cuprinde 28 de obiective principale şi 120 de obiective derivate. Sistemul de informare pentru statele membre totalizează 300 de rapoarte anuale, ceea ce reprezintă un volum prea mare pentru a fi studiat eficient.

Se impune o acţiune energică şi concentrarea pe acţiuni-cheie care să permită focalizarea pe obiectivele de creştere economică, sporirea productivităţii şi crearea de noi locuri de muncă.

Propunerea Comisiei Europene este simplă, precisă, pragmatică şi concretă: un parteneriat reînnoit între Comisia Europeană şi statele membre, ceea ce va face Uniunea mai competitivă, sporind productivitatea şi numărul locurilor de muncă. Responsabilitatea privind punerea în aplicare a acestor acţiuni va fi distribuită între nivelul comunitar şi cel naţional. 

2.2.1.  Extinderea şi perfecţionarea pieţei interne

Implementarea legislaţiei privind piaţa internă la nivelul statelor membre a înregistrat un regres până în noiembrie 2004 – 3,6% din directive nu au fost implementate la timp, faţă de numai 2,2% la nivelul lunii iunie a aceluiaşi an.

Conform aprecierii analiştilor, piaţa serviciilor rămâne încă fragmentată. Politicile privind piaţa internă au contribuit la creşterea cu 1,8% a PIB-ului în UE, reprezentând 2,5 milioane de noi locuri de muncă în perioada 1993-2003. Potenţialul de creştere este însă mai mare. De exemplu:

· comerţul cu bunuri în interiorul UE a stagnat în anul 2002 şi a înregistrat chiar o scădere a volumului în anul 2003;

· volumul serviciilor în UE (ca procent din PIB) a scăzut în ultimii 10 ani;

· incorecta aplicare a principiului recunoaşterii mutuale a bunurilor a redus comerţul cu acestea cu 150 miliarde de euro pe an.

În privinţa soluţiilor preconizate la nivel UE, pot fi menţionate:

· completarea cadrului legal şi înlăturarea obstacolelor încă existente în calea desfăşurării comerţului sau în domeniul serviciilor şi a pieţelor financiare. Deschiderea acestor pieţe va crea noi posibilităţi pentru creştere economică, investiţii şi creare de locuri de muncă. Concurenţa care va apărea, va permite creşterea productivităţii în UE – inferioară celei a altor competitori globali;

· îmbunătăţirea implementării reglementărilor existente – statele membre trebuie să se ocupe direct de aspectele legate de piaţa internă şi să acţioneze eficient, împreună cu Comisia Europeană, pentru libera circulaţie a bunurilor şi serviciilor, eliminând procedurile juridice îndelungate de soluţionare care s-ar desfăşura la Curtea Europeană de Justiţie;

· o mai bună armonizare a legislaţiei statelor membre cu reglementările UE, pentru a asigura faptul că decizia internă răspunde mai bine necesităţilor unei pieţe extinse.

În privinţa soluţiilor preconizate la nivelul statelor membre, pot fi menţionate:

· implementarea la timp, în statele membre, a legislaţiei comunitare. Statele membre trebuie să-şi menţină angajamentele în vederea realizării Strategiei de la Lisabona;

· respectarea reglementărilor în domeniul achiziţionării de bunuri şi sevicii – pentru a asigura deschiderea transfrontalieră;

· statele membre trebuie să coopereze mai mult între ele pentru a-şi acorda sprijin reciproc. Aceasta va spori încrederea în structurile de reglementare şi control, ca o precondiţie a unei funcţionări eficiente a pieţei interne.

Este necesar un echilibru între integrarea pieţelor şi facilitarea activităţilor transfrontaliere, pe de o parte, şi protecţia intereselor consumatorului, pe de altă parte.

În privinţa serviciilor financiare, provocarea constă în corecta implementare a celor convenite şi reducerea decalajelor încă existente. Prin deschiderea pieţelor financiare, costul capitalului va scădea şi companiile vor fi stimulate să investească – un sistem mai sigur de brevetare şi respectare a proprietăţii intelectuale va impulsiona cercetarea şi dezvoltarea în Europa. Se urmăreşte crearea unei pieţe interne a cunoştinţelor. În prezent, costul aferent unui brevet acoperă brevetarea în 5 ţări, în timp ce prin brevetul comunitar vor fi cuprinse toate cele 25 de state membre la un preţ egal – sau chiar interior celui actual. În Europa este nevoie de o mai mare mobilitate a competenţelor. Aceasta presupune o simplificare majoră a recunoaşterii diplomelor.

2.2.2. Asigurarea unor pieţe deschise şi competitive în interior şi în exterior 

Analiştii observă că economia globală este încă prea închisă, prin bariere tarifare şi netarifare, faţă de bunurile pe care Europa vrea să le vândă. Apar disfuncţii legate de concurenţă datorită unor practici restrictive şi persistenţei subvenţiilor.

La nivel comunitar, se preconizează:

· utilizarea analizelor sectoriale antitrust pentru pieţe precum cea a energiei, telecomunicaţiilor, transportului şi subvenţiilor;

· reformarea sistemului subvenţiilor de stat pentru a asigura că banii sunt folosiţi acolo unde pot contribui la creşterea competitivităţii Europei (inovare, cercetare şi dezvoltare, IMM-uri);

· dezvoltarea în continuare a beneficiilor comerciale pentru ţări “vulnerabile” în curs de dezvoltare, ţări care ratifică şi implementează prevederile unor tratate internaţionale privind mediul, drepturile omului şi standardele de muncă;

· elaborarea unui set de reglementări deschise şi corecte pentru accesul pe piaţă, în terţe ţări, al bunurilor şi serviciilor europene, având la bază Runda de dezvoltare de la Doha;

· sancţionarea abuzurilor la adresa concurenţei loiale în comerţul internaţional;

· politici macroeconomice sănătoase şi reforme adecvate;

· integrarea pieţelor financiare;

· întărirea sinergiilor între comerţ şi dezvoltarea durabilă;

· o mai bună abordare a legăturilor între comerţ, mediu şi dezvoltare durabilă;

· luarea în considerare a legăturilor comerciale bilaterale/regionale.
La nivelul statelor membre, sunt propuse următoarele soluţii: un cadru bugetar sănătos, reforma pe piaţa muncii, creşterea productivităţii, integrarea pieţelor interne, liberalizarea industriilor în reţea, cercetare şi dezvoltare, integrarea pieţelor financiare, combaterea sărăciei şi a excluziunii sociale, protecţia mediului.

2.2.3. Îmbunătăţirea cadrului de reglementare

Un sistem comun de reglementare este de natură să vină în sprijinul mediului de afaceri şi să reducă costurile.

Reglementările existente la nivel comunitar sunt complexe reprezentând, uneori, adevărate obstacole în calea creşterii economice. Costurile, în special prin efect cumulativ, reprezintă un motiv de îngrijorare pentru cei care sunt confruntaţi cu sistemul de reglementare.

Uneori, impactul propunerilor legislative nu este evaluat corect şi consecinţele asupra mediului de afaceri sunt mai puţin definite.

La nivelul Uniunii, dintre soluţiile propuse, pot fi menţionate:

· Propunerea (martie 2005) Comisiei Europene pentru elaborarea unui nou pachet de reglementări;

· amendarea sau chiar abrogarea unor legi care se dovedesc excesive faţă de situaţia concretă;

· întărirea sistemului Comisiei de evaluare de impact, pentru a asigura faptul că noua legislaţie UE nu determină costuri administrative suplimentare pentru firme;

· accelerarea programului de simplificare legislativă, prezentând ţinte clare care trebuie atinse în termene specificate;

· realizarea unor expertize de specialitate pentru îmbunătăţirea calităţii şi metodologiei propuse pentru diferite analize de impact.

Statele membre, urmând propunerea Comisiei Europene, au convenit asupra unui set de indicatori – pentru o mai bună reglementare – care să fie adoptaţi de acestea şi asupra elaborării unui Raport anual privind evaluarea de impact în statele membre.

2.2.4. Extinderea şi îmbunătăţirea infrastructurii europene

Economia europeană nu poate înregistra o creştere în absenţa unei reţele adecvate de transport. Investiţia în infrastructura din transporturi a scăzut, suferind din cauza lipsei investiţiilor publice. Trebuie revigorat transportul feroviar şi maritim pentru a asigura un echilibru între diferite moduri de transport şi a permite fluxuri circulatorii sporite. Transportul feroviar a cunoscut un declin în ultimii 30 de ani. Pieţele de electricitate şi gaze naturale au rămas în urmă faţă de dezvoltarea generală a pieţei interne.

O pană energetică neaşteptată poate paraliza economia. Realizarea obiectivului de interconectare (de 10%) a reţelelor electrice între sistemele energetice naţionale a fost foarte lentă.

În ultimii cinci ani, Comisia Europeană a adoptat directive privind performanţa energetică, dar există suficiente resurse pentru economii de energie – estimate la 20% din consumul total de energie. Obiectivul de obţinere a 12% din energie din surse regenerabile este greu de atins în condiţiile actuale. 

Se propune revitalizarea sectorului feroviar prin intermediul a trei pachete:

1. Reglementarea liberei circulaţii a transportului internaţional de bunuri;
2. Accelerarea acestui proces de liberalizare în cadrul Uniunii, inclusiv “navigaţia costieră”, ceea ce va îmbunătăţi siguranţa traficului şi va asigura o mai bună interoperabilitate; înfiinţarea Agenţiei europene pentru siguranţă feroviară şi interoperabilitate;

3. Punerea în aplicare a unui sistem de garanţii de calitate pentru serviciile de transport şi asigurarea faptului că personalul care însoţeşte transportul internaţional are o pregătire profesională adecvată.

Printre alte măsuri preconizate, pot fi menţionate:

· adoptarea, cât mai curând posibil, a eurovinietei pentru a asigura un sistem adecvat de schimburi pentru transporturile internaţionale;

· adoptarea sistemului Cer european unic, prin care se au în vedere reforme în domeniul controlului traficului aerian, pentru a satisface nevoile crescânde de transport şi siguranţă;

· sprijinirea implementării sistemelor satelitare avansate (Galileo), ca o precondiţie a gestionării unui sistem eficient de transport şi a unei mobilităţi efective – esenţiale pentru creşterea economică;

· utilizarea optimă a legislaţiei, împreună cu alte stimulente la diferite niveluri, pentru a înlătura disfuncţionalităţi ale pieţei;

· adoptarea unor noi standarde de construcţie, care să promoveze economia de energie şi în gospodării;

· accentuarea politicii orientate spre atingerea obiectivului de asigurare a 12% din energie din surse regenerabile, ceea ce va crea 500.000 de noi locuri de muncă, o reducere cu 200 milioane tone a emisiilor de CO2 şi o reducere cu 5% a dependenţei energetice externe a UE.

La nivelul statelor membre, se preconizează:
· implementarea tuturor prevederilor referitoare la liberalizare, pentru a reforma pieţele de transport şi de energie;

· investiţii în construcţia reţelelor transeuropene de transport (TEN-T);

· introducerea unor sisteme inteligente de transport care să permită un sistem electronic de taxare;
· instituirea unei coordonări la nivel european pentru proiecte de infrastructură localizate pe aceeaşi axă cu cea avută în vedere de Comisie;
· extindrea pieţelor de electricitate şi de gaze naturale;
· adoptarea la nivel comunitar a unei convenţii privind tarifele referitoare la tranzacţiile transfrontaliere, în vederea realizării obiectivului de 10% privind interconectarea în domeniul electricităţii.

Sectorul transporturilor reprezintă 10% din PIB la nivelul UE şi oferă locuri de muncă la peste 10 milioane de persoane, astfel încât creşterea productivităţii ar fi o contribuţie importantă la tingerea obiectivelor de la Lisabona.

În Europa s-a pus prea mult accent pe transportul rutier, cu efecte negative asupra mediului înconjurător. În consecinţă, trebuie realizată o echilibrare a modurilor de transport.

Europa ocupă un loc de frunte în privinţa tehnologiilor de utilizare eficientă a energiei, avantaj care trebuie utilizat pentru accentuarea creşterii economice şi a creării de noi locuri de muncă.

Sistemul de poziţionare satelitară Galileo va primi 15 miliarde de euro în perioada 2008-2020, având în vedere importanţa sa pentru reţelele eficiente de transport. Acest sistem va impulsiona şi domeniul tehnologiilor de vârf. Se vor crea peste 150.000 de noi locuri de muncă şi o piaţă a echipamentelor şi serviciilor aferente de circa 10 miliarde de euro pe an, în perspectiva anului 2010.

UE poate economisi 20% din energie, aceasta fiind o ţintă realistă. Până în anul 2010, se pot economisi 70 milioane tone de petrol pe an, ceea ce înseamnă o reducere de 140 milioane tone de CO2 emis în atmosferă şi micşorarea dependenţei externe de petrol – cu 4% faţă de anul 2004.

2.2.5.  Sporirea investiţiilor în cercetare şi dezvoltare

Uniunea investeşte un procent mai mic din PIB în cercetare şi dezvoltare, faţă de principalii concurenţi mondiali. O condiţie a realizării obiectivului de alocare a 3% din PIB pentru cercetare este stimularea investiţiilor private în cercetare şi dezvoltare. În prezent, statisticile relevă că în UE se alocă numai 1,96% din PIB, faţă de 2,59% în SUA, 3,12% în Japonia şi 2,91% în Coreea de Sud. Aceasta reprezintă un decalaj între SUA şi UE de circa 120 miliarde euro pe an.

Europa întârzie să transpună rezultatele cercetării în practică şi nu dispune de suficienţi oameni de ştiinţă şi cercetători – 5,3 la 1.000 de lucrători, faţă de 9‰ în SUA şi 9,7‰ în Japonia. Situaţia din Europa poate determina oamenii de ştiinţă să lucreze în alte zone ale globului, în timp ce cercetătorii din afara UE nu sunt atraşi spre Europa.

Elaborarea şi aplicarea unor programe europene de cercetare şi dezvoltare este inferioară necesităţilor reale în domeniu. Interesul IMM-urilor sau al altor actori pe piaţa investiţională este redus şi de dificultăţile birocratice.

La nivel comunitar, se preconizează:
· crearea unui cadru care să încurajeze investiţiile din fonduri publice şi private;

· reglementările UE privind subvenţiile de stat pot stimula investiţiile;

· creşterea gradului de interes pentru cercetare şi dezvoltare şi stimularea venirii unor cercetători valoroşi, inclusiv din ţări în curs de dezvoltare;
· utilizarea celui de-al 7-lea Program-cadru de cercetare pentru dublarea bugetului alocat cercetării.
Statele membre sunt chemate să:

· sporească fondurile alocate cercetării şi să pună în practică măsuri de încurajare a investiţiilor private, pentru a putea atinge nivelul de 3% din PIB;

· transforme domeniul ştiinţific într-o opţiune atractivă şi să adapteze corespunzător programele de învăţământ;

· înlăture obstacolele întâmpinate de cercetătorii care vor să lucreze în Europa – legate, în special, de permisele de muncă;

· promoveze deschiderea unor programe naţionale de cercetare către întreprinderile altor state membre şi să sporească cooperarea pentru stimularea cercetării şi inovării, accentuând impactul cercetării asupra competitivităţii, precum şi efectul de globalizare a cercetării.

Industria trebuie să contribuie la identificarea nevoilor strategice de cercetare, în vederea maximizării resurselor existente;

2.2.6.  Contribuţia la o puternică bază industrială europeană

Analiştii apreciază că în Europa cheltuielile legate de cercetare şi dezvoltare sunt insuficiente, sistemul fiind subfinanţat. Utilizarea tehnologiei de vârf se situează, de aceea, sub nivelul competitorilor străini.

Comisia Europeană acordă o importanţă deosebită dimensiunii orizontale a politicii industriale. Această politică urmăreşte asigurarea unui mediu de afaceri prietenos.

În UE, competitivitatea industrială este susţinută prin Platforme tehnologice europene. Este necesară o mai bună identificare şi anticipare a provocărilor structurale, dar şi utilizarea unei combinaţii de politici care să faciliteze schimbările.

Statele membre sunt chemate să:

· contribuie la iniţiativele tehnologice europene, care pot mobiliza finanţări comunitare şi ale statelor membre;
· utilizeze cele mai bune combinaţii de politici, în acord cu principiile politicii industriale europene;
· combine diferite forme de finanţare a cercetării, să asigure participarea mediilor universitare alături de mediul de afaceri şi să înfiinţeze unele “poluri regionale de inovare”.
În ceea ce priveşte dezvoltarea sectoarelor industriale, este necesară o abordare integrată şi anticipativă, bazată pe considerente de piaţă.

2.2.7. Atragerea unui număr crescând de persoane pe piaţa muncii şi modernizarea sistemelor de protecţie socială

Este nevoie de aproximativ 20 milioane de noi locuri de muncă pentru a aduce Uniunea celor 25 pe calea utilizării optime a forţei de muncă.

Dintre principalele obiective, pot fi menţionate:

1. nivelul de utilizare a forţei de muncă să atingă 70% în perspectiva anului 2010;

2. gradul de ocupare a forţei de muncă feminine să ajungă la 60% până în anul 2010;

3. nivelul de angajare a lucrătorilor de peste 55 de ani să ajungă la 50% până în anul 2010.
La nivel comunitar, se preconizează:

· îndepărtarea barierelor din calea mobilităţii forţei de muncă (de exemplu, recunoaşterea calificărilor, a sistemului de acordare a pensiilor, o mai eficientă circulaţie a informaţiilor etc.);

· utilizarea Fondului Social European pentru a sprijini investiţiile în pregătirea profesională, în politici active în domeniul forţei de muncă, în organizarea muncii, sprijinirea capacităţii instituţionale şi reforma administraţiei publice;

· întreprinderea unor reforme preconizate în cadrul Strategiei europene de ocupare a forţei de muncă.
În anul 2005, Comisia Europeană va propune revizuirea Strategiei europene privind ocuparea forţei de muncă, având la bază Planul de acţiune privind obiectivele de la Lisabona

Statelor membre le revine sarcina de a:
· reduce povara fiscală, în special în cazul câştigurilor mici;
· aduce evoluţiile salariale în conformitate cu sporurile de productivitate;
· revizui prevederilor contractului de muncă pentru a asigura un echilibru adecvat între flexibilitate şi securitate a locului de muncă;
· spori participarea feminină pe piaţa muncii (extinderea concediului parental şi în cazul taţilor, facilităţi de îngrijire a copiilor, a persoanelor în vârstă sau cu handicap);

· promova “îmbătrânirea activă” şi reduce pensionarea anticipată;
· diminua şomajul în rândul tinerilor, printr-o adecvată pregătire profesională;

· reduce economia paralelă, printr-o mai bună informare asupra prevederilor legale privind accesul lucrătorilor străini la protecţie socială;

· crea un mediu de afaceri sănătos pentru noile firme şi IMM-uri, acestea reprezentând o importantă sursă de noi locuri de muncă.

2.2.8. Promovarea inovaţiei, relansarea ICT şi utilizarea raţională a resurselor 

Europa a rămas în urma altor actori mondiali, în special în privinţa investiţiilor în cercetare şi dezvoltare. Există disfuncţionalităţi pe linia cercetare-industrie, finanţare rapidă a proiectelor, crearea unui mediu educaţional şi de afaceri adecvat. O preocupare insuficientă pentru utilizarea durabilă a resurselor este de natură să devină o frână în calea competitivităţii şi creşterii economice. ICT contribuie cu 40% din creşterea totală a productivităţii, dar potenţialul acestor tehnologii este mult mai mare (în SUA, contribuţia ICT este de 60%). În privinţa noii generaţii de ICT, investiţiile europene reprezintă doar 20% din cheltuielile pentru cercetare şi dezvoltare, faţă de 30% în SUA. 

Uniunea trebuie să asigure:
· un mai bun acces la finanţare pentru întreprinderile inovatoare prin:

· ridicarea barierelor intracomunitare pentru activităţi transfrontaliere

· asigurarea unui mai bun acces al companiilor inovatoare la fondurile UE pentru cercetare, în cadrul celui de-al 7-lea Program de cercetare

· revizuirea legislaţiei privind subvenţiile de stat în domeniul inovaţiei şi capitalului de risc
· impulsionarea inovării la nivel regional prin redirecţionarea fondurilor de coeziune şi lansarea unei Platforme regionale mutuale pentru învăţare;

· instituirea unui brevet care să ofere o protecţie mai eficientă la nivel comunitar;

· îmbunătăţirea Competitivităţii UE prin eco-inovaţie;

· sporirea competitivităţii în domeniul ICT.
Statele membre sunt chemate să:
· utilizeze finanţările publice pentru a încuraja inovaţia;
· acţioneze în sensul reducerii costurilor legate de brevetul naţional;
· facă schimb de experienţe pozitive, în vederea sprijinirii întreprinderilor inovatoare;
· ajute companiile să implementeze sisteme de stimulare a dezvoltării durabile.

2.2.9. Sporirea adaptabilităţii lucrătorilor şi flexibilităţii pieţelor de muncă 

Pentru a face faţă unor schimbări tehnologice foarte rapide, forţa de muncă trebuie să fie foarte flexibilă şi adaptabilă. Drepturile de pensie şi îngrijire a sănătăţii trebuie să nu fie afectate de schimbarea locului de muncă în cadrul UE. Obiectivul este nu numai de a spori numărul locurilor de muncă, ci şi calitatea lor.

Munca “la negru” şi “economia subterană” nu pot fi încă neglijate în anumite state membre.

În atenţia autorităţilor trebuie să stea reconversia forţei de muncă şi abia apoi efectuarea plăţilor compensatorii.

La nivelul UE trebuie:
· să devină operaţional Cadrul unic pentru transparenţa calificărilor;

· să fie adoptată – până la finele anului 2005 – o directivă pentru simplificarea şi consolidarea reglementărilor privind recunoaşterea calificărilor profesionale;

· să fie promovată integrarea persoanelor excluse de pe piaţa muncii.

Statele membre sunt chemate să:
· înlăture obstacolele legate de drepturile de pensie;
· contribuie la stabilitatea preţurilor şi să asigure stimulente pentru investiţii în pregătirea lucrătorilor;
· adopte strategii active vizând angajarea lucrătorilor de vârstă mai înaintată;
· contribuie, inclusiv prin prevederi legislative, la reducerea economiei subterane.
2.3. Concluziile Consiliului European din martie 2005 privind  îmbunătăţirea modului de abordare şi continuare a Strategiei de la Lisabona

Acţiunile vizând îmbunătăţirea modului de gestionare a problemelor legate de realizarea acestei strategii sunt menite să permită o mai mare eficacitate şi o mai bună înţelegere a obiectivelor acesteia.

Comisia Europeană propune realizarea unui demers integrat, în cadrul unui nou ciclu consacrat problemelor economice, vizând orientările majore ale politicilor economice şi liniile directoare, deja existente, privind ocuparea forţei de muncă.

Recomandarea Comisiei este ca statele membre să desemneze, în cadrul Administraţiei lor, o persoană care să se ocupe preponderent de aspectele privitoare la Strategia de la Lisabona.

Agenda de la Lisabona a fost concepută pentru a elibera potenţialul neexploatat al Uniunii în privinţa capacităţii sale de a-şi atinge obiectivele. 
Se constată, totuşi, la nivel european, o încetinire a ritmului reformelor şi o defocalizare a obiectivelor, în ciuda faptului că sporeşte numărul şi dificultatea provocărilor – datorate atât concurenţei mondiale, cât şi îmbătrânirii populaţiei. 

Creşterea productivităţii a cunoscut o importantă încetinire în UE, iar schimbarea acestei tendinţe reprezintă o importantă provocare care stă în faţa Uniunii. Sporirea productivităţii trebuie să fie însă durabilă şi să se manifeste în toate sectoarele economiei.

Progresele înregistrate în agenda politică vor impune o acţiune concertată atât la nivelul Uniunii; cât şi la nivel naţional. Succesul depinde de responsabilităţi şi de însuşirea partajată a obiectivelor.

Comisia Europeană a propus realizarea unui parteneriat pentru reînnoire la nivel european
. Această propunere este integrată în Strategia pentru perioada 2005-2009 şi urmăreşte să permită statelor membre, Uniunii şi partenerilor sociali să acţioneze împreună pentru realizarea acestui obiectiv. Primele rezultate concrete ale acestui parteneriat trebuie să se concretizeze în creşterea productivităţii şi în crearea de noi locuri de muncă. Parteneriatul va avea drept scop să faciliteze şi să accelereze transpunerea în practică a reformelor necesare creşterii economice şi ocupării forţei de muncă.

Mobilizarea diferitelor sectoare şi efortul colectiv reprezintă elementele-cheie ale parteneriatului. Amploarea provocărilor şi interdependenţei economiilor face ca nici un stat membru să nu poată face faţă singur acestor provocări.

Actorii-cheie nu au fost suficient antrenaţi în transpunerea în practică a obiectivelor – la nivel naţional sau regional. Partenerii nu pot fi mobilizaţi dacă aceştia nu se simt implicaţi de politicile propuse şi de procesul de decizie.​​​​​​​​​​​​​​​​​​​
Cu ocazia Consiliului European din 22-23 martie 2005, Comisia Europeană a primit sprijinul partenerilor sociali în vederea relansării Strategiei de la Lisabona. Summit-ul social tripartit european a avut loc la Bruxelles, în prezenţa rerpezentanţilor Comisiei Europene şi a preşedinţiei semestriale a UE.

Partenerii sociali europeni au reiterat sprijinul lor pentru îndeplinirea Strategiei de la Lisabona şi propunerea vizând întocmirea unor programe naţionale menite să reducă rămânerea în urmă în privinţa transpunerii în practică.

Declaraţia comună a partenerilor sociali subliniază faptul că trebuie intervenit prompt pentru corectarea ratei scăzute de creştere economică în Europa. Partenerii sociali sunt în favoarea întăririi competitivităţii şi îmbunătăţirii sistemelor economice şi sociale în scopul stimulării creşterii economice, generării de noi locuri de muncă şi coeziunii sociale, într-o prespectivă durabilă.

V. Spidla, Comisar european pe probleme de muncă, egalitate de şanse şi probleme sociale, a subliniat contribuţia partenerilor sociali la iniţiativa europeană în favoarea tineretului, care se înscrise în prevederile Strategiei de la Lisabona. Partenerii sociali vor desfăşura campanii de sensibilizare a tineretului şi vor acţiona în sensul “îmbătrânirii active”, în vederea îmbunătăţirii pieţei muncii, acţionând împotriva slabei calificări, în favoarea menţinerii şi reînnoirii competenţelor pe întregul parcurs al vieţii profesionale.

Partenerii sociali au convenit şi asupra unui nou cadru de acţiuni vizând promovarea egalităţii de şanse între femei şi bărbaţi, stabilind domeniile prioritare pe care partenerii sociali naţionali urmează să se concentreze.

La Consiliul European din martie 2005 a fost analizat stadiul realizării obiectivelor Strategiei de la Lisabona – la jumătatea intervalului –, subliniindu-se necesitatea ca Uniunea să mobilizeze toate metodele naţionale şi comunitare adecvate, corespunzător celor trei direcţii prioritare – economică, socială şi de mediu ale strategiei – pentru a valorifica la maximum sinergiile, într-un context general de dezvoltare durabilă. Nu numai guvernele, ci şi toţi factorii implicaţi – instanţe regionale şi locale, parteneri sociali, societate civilă etc. – trebuie să-şi însuşească strategia şi să participe activ la realizarea obiectivelor sale. La Consiliul European, Comitetul Economic şi Social a fost invitat ca, împreună cu partenerii din statele membre, să pună în practică o reţea interactivă de iniţiative menite să promoveze transpunerea în practică a strategiei.

Dintre principalele direcţii de acţiune în vederea relansării Strategiei de la Lisabona, pot fi menţionate:
1) Cunoaşterea şi inovarea – factori motori ai unei creşteri durabile.

Spaţiul european de cunoaştere trebuie să permită întreprinderilor să identifice noi factori competitivi, iar lucrătorilor să dobândească noi competenţe. În acest sens, trebuie dezvoltate cercetarea, inovarea şi învăţământul, acestea permiţând transformarea cunoaşterii în valoare adăugată, ducând la crearea de locuri de muncă. Trebuie încurajat dialogul între sectorul public şi cel privat din societatea bazată pe cunoaştere.

Se menţine obiectivul de alocare a 3% din PIB pentru cercetare şi dezvoltare, cu o echilibrată repartiţie între investiţiile publice şi private. La nivel naţional se va avea în vedere modernizarea management-ului institutelor de cercetare.

Al 7-lea Program-cadru pentru cercetare şi dezvoltare va stimula cooperarea europeană, mobilizând resursele spre sectoare decisive pentru competitivitate. Vor fi continuate activităţile legate de Programul spaţial european. Înfiinţarea unui Consiliu european al cercetării ar permite susţinerea cercetării de vârf şi a cercetării fundamentale.

Statele membre sunt chemate să dezvolte politica de inovare, urmărind obiective precum: stabilirea unor mecanisme de susţinere a IMM-urilor inovatoare, promovarea tehnologiilor de vârf, a cercetării în colaborare cu mediul universitar, reorientarea sectorului public spre servicii inovatoare, dezvoltarea unor parteneriate pentru inovare şi a unor poli regionali şi locali de inovare.

Trebuie conceput un nou dispozitiv de finanţare a IMM-urilor inovatoare, cu ridicat potenţial de creştere economică.

Europa are nevoie de o reţea industrială puternică, pe întreg teritoriul său. Este necesară, în consecinţă, continuarea unei politici industriale active care să valorifice avantajele competitive ale bazei industriale, urmărind şi realizarea complementarităţii între acţiunile la nivel naţional, transnaţional şi european. Se vor înfiinţa platforme tehnologice pentru stabilirea agendei de cercetare pe termen lung.

BEI îşi va diversifica mecanismele de finanţare structurată a proiectelor de cercetare şi va căuta, împreună cu Comisia Europeană, identificarea a noi mijloace de utilizare, în acest scop, a fondurilor comunitare.

O importanţă deosebită pentru creşterea economică o are politica de mediu, în special prin promovarea eco-inovaţiei şi eco-tehnologiei, a utilizării raţionale a resurselor, mai ales a celor energetice, Comisia Europeană intenţionează dezvoltarea unei iniţiative europene privind eficienţa energetică şi publicarea unei Cărţi Verzi pe această temă. Tehnologiile de mediu trebuie puternic încurajate, în special în sectorul energetic şi al transporturilor.

În cadrul Consiliului European s-a lansat Comisei Europene şi statelor membre chemarea de a pune în practică Planul de acţiune în favoarea eco-tehnologiilor şi s-a reafirmat importanţa obiectivului de păstrare a biodiversităţii planetei.

2) Un spaţiu atractiv pentru investiţii şi muncă

Pentru crearea acestui spaţiu, trebuie perfecţionată piaţa internă şi gama reglementărilor, pe fondul accentuării responsabilităţii sociale. De asemenea, sunt necesare infrastructuri performante, servicii de interes general de calitate şi un standard ridicat de viaţă.

Piaţa internă trebuie să fie pe deplin operaţională, în condiţiile respectării modelului social european. Într-o economie performantă şi dinamică, serviciile eficiente de interes economic general au un rol foarte important.

Statele membre sunt chemate să reducă nivelul subvenţiilor de stat. Ajutoarele financiare trebuie orientate spre obiective orizontale precum: cercetarea, inovarea şi valorificarea potenţialului capitalului uman.

În cadrul Consiliului European s-a subliniat importanţa acordată revizuirii cadrului de reglementare şi stabilirii unei metodologii comune de evaluare a responsabilităţilor administrative. Comisia Europeană este chemată să elaboreze un sistem de analiză de impact, să asigure condiţii pentru progrese pe calea simplificării legislaţiei şi să întreprindă măsuri pentru încurajarea participării efective a tuturor actorilor interesaţi.

IMM-urile trebuie să aibă acces uşor la programele comunitare.

Fondul European de Investiţii este chemat să-şi diversifice activităţile, în special cele legate de finanţarea IMM-urilor, prin intermediul reţelei investitorilor individuali şi a transferurilor de tehnologie. Acţiunile trebuie susţinute şi prin Programul comunitar pentru competitivitate şi inovare.

Piaţa unică trebuie să se sprijine pe o piaţă internă lipsită de constrângeri privind interoperabilitatea. Dezvoltarea unor reţele de debit ridicat, mai ales în regiunile dezavantajate, este o precondiţie a dezvoltării. O economie mondială deschisă oferă premisele creşterii economice. La summit-ul din martie s-a accentuat necesitatea realizării unor acorduri bilaterale sau regionale de liber-schimb.

3) Creşterea economică şi crearea de noi locuri de muncă pentru o sporită coeziune socială

Agenda socială avută în vedere de Comisia Europeană stă la baza realizării obiectivelor Strategiei de la Lisabona, întărind modelul social european bazat pe ideea realizării unei sporite coeziuni sociale şi a unei optime utilizări a forţei de muncă.

Creşterea nivelului de ocupare a forţei de muncă şi prelungirea duratei vieţii active, combinată cu reforma sistemelor de protecţie socială, reprezintă cel mai bun mijloc de păstrare a nivelului protecţiei sociale.

Comisia Europeană este chemată să studieze posibilităţile asigurării unei finanţări durabile a modelului social. S-au stabilit obiective clare şi măsurabile, cum ar fi: atragerea a cât mai multe persoane pe piaţa muncii, îmbunătăţirea adaptabilităţii forţei de muncă, investiţia în capitalul uman, modernizarea protecţiei sociale, promovarea egalităţii şanselor şi promovarea integrării sociale.

Obiectivul de atragere a cât mai multe persoane pe piaţa muncii poate fi atins printr-o politică activă în domeniul muncii, prin măsuri vizând concilierea vieţii profesionale cu cea familială, acordând prioritate promovării egalităţii şanselor, strategiilor de “îmbătrânire activă” şi promovării integrării sociale.

Adaptabilitatea crescută va fi asigurată şi în noile forme de organizare a muncii, de o mai mare diversitate a modalităţilor contractuale, combinând eficient flexibilitatea şi securitatea. Trebuie pus accent pe anticiparea şi gestionarea posibilelor schimbări economice.

Activul cel mai important pentru Europa este reprezentat de capitalul uman. Statele membre sunt chemate să îmbunătăţească nivelul general de instrucţie, în special continuând programul “Educaţie şi formare profesională 2010”, de educaţie permanentă.

Spaţiul european al educaţiei trebuie dezvoltat prin promovarea mobilităţii geografice şi profesionale. În cadrul summit-ului, s-a subliniat importanţa adoptării – în cursul anului 2005 – a directivei privind recunoaşterea calificării profesionale şi instituirea, în anul 2006, a unui spaţiu european privind calificările.

Politica de integrare socială trebuie urmată atât la nivel comunitar, cât şi al statelor membre, cu o abordare multidimensională şi cu o adecvată concentrare pe grupurile ţintă.

Pentru întoarcerea la creştere economică durabilă trebuie promovată o politică demografică dinamică, o mai bună integrare socio-profesională şi o valorizare superioară a potenţialului uman – în special al tineretului. La Consiliul European s-a adoptat Pactul european pentru tineret.

Atât UE, cât şi statele membre trebuie să aibă în vedere: facilitarea identificării priorităţilor – respectând echilibrul global al strategiei –, îmbunătăţirea transpunerii în practică a priorităţilor şi raţionalizarea procedurii adoptate pentru a înlesni aplicarea strategiei la nivelul statelor membre.

Această abordare are la bază un ciclu de trei ani (urmând a fi reînnoit în anul 2008) şi cuprinde următoarele etape:
a) punctul de plecare al ciclului este “raportul strategic” al Comisiei Europene, dezbătut la summit-ul din martie 2005;

b) Consiliul UE va adopta un ansamblu de “linii directoare integrate” constituite din: orientările majore de politică economică (GOPE) şi din liniile directoare privind ocuparea forţei de muncă. GOPE trebuie să înglobeze evantaiul politicilor macroeconomice şi microeconomice, aceste politici asigurând coerenţa economică generală a celor trei dimensiuni ale strategiei;

c) pe baza liniilor directoare integrate:

· statele membre vor stabili programe naţionale de reformă, conform situaţiei lor specifice – aceste programe pot fi revizuite în cazul schimbării condiţiilor

· Comisia Europeană va prezenta – în funcţie de programele naţionale – un “program comunitar Lisabona” care să cuprindă ansamblul acţiunilor care trebuie întreprinse la nivel comunitar în sprijinul creşterii economice şi creării de noi locuri de muncă

d) rapoartele privind transpunerea în practică a Strategiei de la Lisabona, întocmite de statele membre şi adresate Comisiei Europene – inclusiv privind aplicarea metodei deschise de coordonare – vor fi grupate într-un document unic, cu identificarea domeniilor de acţiune şi prezentând măsurile întreprinse în ultimele 12 luni – primul astfel de document va fi elaborat în anul 2006;

e) Comisia Europeană va prezenta un raport anual privind transpunerea în practică a strategiei. Pe această bază, la fiecare Consiliu European de primăvară se va analiza oportunitatea adaptării liniilor directoare integrate, în funcţie de situaţie.

În cel de-al treilea an al fiecărui ciclu, “liniile directoare integrate”, programele naţionale de reformă şi programul comunitar vor fi reînnoite, plecând de la raportul strategic al Comisiei Europene – bazat pe o evaluare globală a progreselor realizate.

Ciclul va debuta în aprilie 2005 cu prezentarea de către Comisia Europeană a liniilor directoare integrate. Până în toamna anului 2005, statele membre sunt chemate să-şi stabilească programele adiţionale de reformă.

 

� [COM 	(2005) 24]


� Angajamentele cuprinse în Declaraţia de la Doha (Qatar), cu ocazia celei de-a 4-a Conferinţe ministeriale a Organizaţiei Mondiale a Comerţului, care a avut loc în noiembrie 2001

